钦定古今图书集成/理学汇编/文学典/第104卷 > 木公
## 钦定古今图书集成/理学汇编/文学典/第104卷 > 木公

按《列朝诗集》：“木公字公恕，世居筰国，称么些诏。元有
麦宗生，七岁不学而识文字，旁通吐蕃、白蛮诸家之
书。其后麦得颍川侯，下云南，遣使间道归附。上嘉之，
赐姓木，世授丽江府知府。七传生公恕，英毅有干局，
绥辑诸夷，以忠顺自励。世庙亲洒宸翰，有辑宁边境

诗求正于永昌张司徒及其子愈光，又因愈光以质
于杨用修。用修在滇，独愈光能与相应和。公恕希风
附响，自比于长卿之盛览，斯可谓豪杰之士也。用修
录其诗一百十有四首，名曰《雪山诗选》，叙而传之。公
恕五世孙增，字生白，以忠顺世其家。既传位于其子，
章疏屡上，不忘敌忾。先帝命加右参政御致仕。博学
通禅理，多所撰著。《雪山之诗》得传中土，增之力也。国
家泰阶隆平，声教四讫。嘉、万之间，酉阳、水西诸夷酋，
靡不户诵诗书，人怀铅椠，而丽江实为之前茅。今录
其诗，登而进之，不使与蒙诏齿。俾后世知有明之盛，
非汉代白狼槃木之可比也。